**הסכם יחסי ממון**

שנערך ונחתם ביום \_\_\_ לחודש \_\_\_\_ שנת \_\_\_\_\_\_\_\_

**בין:** **..........** **(ת.ז. .............)**

מרח' ........... (להלן גם: "האישה") **מצד אחד**

**לבין:** **..........** **(ת.ז. .............)**

מרח' ......... (להלן גם: "האיש") **מצד שני**

**הואיל:** והצדדים הינם בני-זוג המתגוררים יחדיו, ללא נישואין.

**והואיל:** ולאיש יש ילדים מנישואים קודמים.

**והואיל:** והצדדים מעוניינים להסדיר ביניהם את ענייני הרכוש, הן שנצברו לפני תחילת הקשר הזוגי והן שנצברו וייצברו במהלכו, והן את חלוקת הרכוש במקרה של פרידה, וכן את יחסיהם המשפטיים הנובעים מהקשר;

**לפיכך הוסכם בין הצדדים כדלקמן:**

1. **כללי**
2. המבוא להסכם זה יהווה חלק בלתי נפרד ממנו ויראוהו כאילו נכתב בהסכם עצמו.
3. בני הזוג מצהירים על רצונם וכוונתם לנהוג איש כלפי רעהו בכבוד, בהגינות וביושר.
4. בהסכם זה "רכוש" הינו מכל סוג, לרבות: מקרקעין, מיטלטלין, זכויות כספיות, כספים, משכורות, זכויות סוציאליות, פנסיה, קופות גמל, קרנות השתלמות, זכויות ערטילאיות, זכויות מוחשיות, מניות, נכסי קריירה וכל זכות אחרת מכל מין וסוג שהוא, בין בארץ ובין בחו"ל.
5. **רכוש שנצבר לפני תחילת הקשר הזוגי**
6. בני הזוג מסכימים על משטר של הפרדה רכושית מוחלטת בכל הזכויות והנכסים מכל מין וסוג אשר נצברו לכל אחד מהם לפני תחילת הקשר הזוגי (להלן: הקשר). מוסכם על הצדדים כי לצורך הסכם זה, תחילת הקשר הזוגי הינה ביום שעברו להתגורר יחדיו – 1.5.23.
7. כל רכוש שהיה ו/או נצבר למי מבני הזוג לפני תחילת הקשר, בין אם על שמו ובין אם על שם מי מטעמו, הינו ויישאר גם במהלך הקשר וכן במקרה של פירוד, בבעלותו הבלעדית של אותו בן זוג בלבד, ולבן זוגו אין ולא תהיה בעתיד כל זכות מכל סוג שהוא ברכוש זה.
8. האמור בסעיף 5 לעיל יחול גם על כל הפירות ו/או הזכויות מכל סוג שהוא ועל ההשבחה, שיצמיח במהלך הקשר הרכוש מלפני הקשר.
9. **נכסי המקרקעין של האיש מלפני תחילת הקשר:** לאיש היו, לפני תחילת הקשר הזוגי, זכויות בנכסי המקרקעין הבאים:
10. דירת המגורים ברח' ..........., ללא משכנתא.
11. דירה בפרוייקט .........., ללא משכנתא. יתרת התשלום עבור הדירה (בסכום המוערך כעת בכ-500,000 ₪) תשולם על ידי האיש בלבד.
12. הצדדים מתגוררים כעת בדירתו של האיש ברח' .......... . מוסכם כי לא יהא במגורי הצדדים בדירה זו ו/או בכל דירה אחרת בעתיד השייכת למי מהם, כדי להקנות למי מהם זכות כלשהי בדירה שבבעלות משנהו, לרבות זכות קניינית ו/או מעין קניינית ו/או זכות לרישיון במקרקעין ו/או זכות מגורים (למעט המוסכם במפורש בהמשך הסכם זה), וזאת ללא קשר למשך הזמן בו יתגוררו הצדדים בדירה, לילדים שייוולדו להם ויגורו עמם בדירה וכד'.
13. אם מי מהצדדים ישביח נכס מקרקעין שלו ו/או ישפצו ו/או יבנה בו תוספת בנייה הוא יעשה זאת ממקורותיו הפרטיים, ולמשנהו לא תקום כל תביעה ו/או טענה לזכויות כלשהן בנכס. עם זאת מוסכם, כי אם בכספים שיושקעו בנכס יהיו גם כספים של בן/בת הזוג ממקורותיו הפרטיים, או כספים משותפים של הצדדים ממקורות משותפים, תהא לבן/בת הזוג זכות לקבל בחזרה את הסכומים שהשקיע בתוספת הפרשי הצמדה וריבית הנהוגים במשק, בכפוף להצגת אסמכתא בכתב שהכספים שהועברו אכן נועדו למטרת ההשקעה בנכס ולא לצרכים אחרים של בני הזוג. לצורך עניין זה, גם התכתבות בין הצדדים בווטסאפ/מייל וכד' המוכיחה זאת, תיחשב לאסמכתא בכתב.
14. **כספים, זכויות וחשבונות בנק:**

כספים וזכויות מכל סוג שנצברו טרם תחילת הקשר על שם מי מהצדדים, לרבות בחשבונות בנק, ביטוח מנהלים, קרן השתלמות, קופות גמל, משכורות מעבודה ומכל מקור אחר, יישארו בבעלותו הבלעדית של מי שעל שמו הם רשומים.

1. **כלי רכב:**

לאיש רכב מסוג סובארו 2012. לאישה אין רכב בשלב זה. מכל מקום מוסכם כי כל רכב יישאר בבעלותו הבלעדית של בעליו, גם אם יאפשר למשנהו להשתמש ברכבו מעת לעת. כל צד רשאי לעשות ברכבו כרצונו וכל צד אחראי על תשלום כל ההוצאות הקשורות לרכבו, לרבות ביטוח, טיפולים, תיקונים, דלק, טסט, קנסות וכל כיוצא בזה.

**ג. רכוש שנצבר לאחר ובמהלך הקשר הזוגי**

1. **עקרון ההפרדה הרכושית:** מוסכם בין בני הזוג, כי עקרון ההפרדה הרכושית יימשך ביניהם ויחול עליהם גם במהלך הקשר הזוגי (למעט המפורש בסעיף 14 להלן). כל הרכוש, הזכויות והכספים מכל מין וסוג שנצברו מתחילת הקשר ושייצברו במהלך הקשר לכל צד, מכל סוג וכל מקור שהוא, יישארו בבעלותו הבלעדית. הלכת השיתוף וחזקת השיתוף לא יחולו על רכוש זה וגם לא חזקת שיתוף ספציפית וכוונת שיתוף ספציפית. אף צד לא יוכל לטעון לזכויות ברכושו של משנהו מכל טעם שהוא.
2. לגבי תכולת הדירה בה מתגוררים ו/או יתגוררו הצדדים: כל פריט יהיה שייך למי שהיה שייך לו מלפני תחילת הקשר ו/או רכש אותו במהלך הקשר. הקביעה מי רכש את הפריט תהיה על פי הוכחת תשלום כקבלה או אסמכתא כתובה (לרבות התכתבות בין הצדדים המתעדת מי רכש את הפריט).
3. **רכוש משותף:** חרף ההפרדה הרכושית הכללית המפורטת בסעיפים 12-13 לעיל, מוסכם כי הרכוש המפורט להלן בסעיף זה - והוא בלבד - יהיה משותף לצדדים:
   1. נכס מקרקעין שיירשם על שם שני הצדדים בלשכת רישום המקרקעין ו/או רשות מקרקעי ישראל ו/או חברה משכנת וכד', או ששני הצדדים יירשמו כרוכשי הנכס בחוזה הרכישה. במקרים אלה אחוז הבעלות של כל צד בנכס יהיה לפי הרישום. מובהר כי הקובע בעניין זה הוא הרישום הפורמלי, והבעלות תיקבע אך ורק על פי הרישום.
   2. כלי רכב שיירשם על שם שני הצדדים במשרד הרישוי, יהיה שייך לשניהם בשווה.
   3. כספים וזכויות בחשבון בנק משותף, יהיו שייכים לצדדים בחלקים שווים.

**ד. מתנות וירושות**

1. כל רכוש שיתקבל ו/או יינתן למי מהצדדים במתנה ו/או בירושה ו/או כתוצאה מזכייה בהגרלה ו/או בגמול אחר, בין ללא תמורה ובין בתמורה, במהלך הקשר, בין אם יינתן על ידי צד ג' ובין אם יינתן למי מהם על ידי משנהו, יהיה שייך רק למי שקיבלו, לרבות פירותיו ו/או חליפיו ו/או השבחתו של אותו רכוש, ולבן זוגו אין ולא תהיה כל זכות ברכוש כאמור. החריג היחיד לכך הינו רכוש שהצדדים יסכימו לגביו אחרת בכתב, כמפורט גם בסעיף הבא.
2. מכיוון שבחיים משותפים קורה לא פעם שצד מעביר כסף למשנהו, בין בהעברה בנקאית בין במזומן ובין בדרך אחרת, ולא תמיד ברור אם מדובר במתנה או הלוואה או התחשבנות על הוצאות משותפות וכד', הצדדים ישתדלו לסכם זאת ביניהם במפורש ובכתב, כלומר להבהיר האם מדובר במתנה בלתי-הדירה או במתנה הדירה או בהלוואה או בהתחשבנות עבור הוצאה כלשהי וכד', כדי למנוע אי-הבנות. כל סיכום כזה שיהיה בכתב יחייב את הצדדים, גם אם לא ייחתם על ידם ולא יאושר על ידי ביהמ"ש. מייל/ווטסאפ וכד' ייחשבו ככתב לעניין זה, אם תוכנם יהיה ברור.

בהיעדר סיכום בכתב - מוסכם כי הנתינה תיחשב כמתנה. דהיינו, אם צד מן הצדדים יעביר כסף למשנהו בכל דרך שהיא, והצדדים לא יסכמו ביניהם בכתב מה דינו, ותתעורר ביניהם מחלוקת בעניין זה - מוסכם כי כסף זה ייחשב למתנה, והצד שקיבלו לא יחוייב להחזירו.

כך גם לגבי הפקדת כספים בחשבון משותף: בהיעדר הסכמה אחרת בין הצדדים, כל כסף שיפקיד מי מהצדדים בחשבון משותף יהפוך מיידית למשותף ויהיה שייך לשניהם בשווה.

**ה. ניהול הרכוש**

1. ברכוש השייך בלעדית למי מבני הזוג, רשאי מי שהרכוש בבעלותו לעשות בו כראות עיניו, לרבות: מסירתו, העברתו, בין בתמורה ובין ללא תמורה, השכרתו, מכירתו, והכל ללא צורך בקבלת רשות ו/או הסכמת בן זוגו, ואסור לבן זוגו להפריע ו/או למנוע בדרך כלשהי ביצוע פעולות כאמור. זאת למעט חריג אחד, והוא, שאם מי מהצדדים יבצע פעולה כלשהי בנכס מקרקעין אשר ישמש באותה עת למגורי שני הצדדים, הוא יעדכן בכך את משנהו, וכן ידאג לכך שפעולה זו לא תפגע בהסכמות המפורטות בסעיף 29 להלן לגבי הסדרי מגורים במקרה של פירוד.
2. כל צד מנוע מלבקש ו/או לקבל צווי עיקול ו/או מניעה ו/או הגבלת שימוש ו/או כל סעד אחר אשר יפריע למשנהו לנהל את רכושו הפרטי לרבות חשבון הבנק הפרטי שלו כרצונו.
3. **הוצאות וחובות:** כל צד יישא במלוא ההוצאות ו/או החובות הקשורים לבעלות על רכושו הפרטי, כגון מיסים והיטלים המשולמים על נכס מקרקעין, משכנתא וכדומה. אך מובהר כי הוצאות אחזקת דירת המגורים המשותפת של הצדדים, כגון ארנונה, מים, חשמל, ועד בית, גז, כבלים ואינטרנט וכד', אינן הוצאות הקשורות לבעלות בדירה אלא למגורים בה, לפיכך הצדדים יגיעו ביניהם להסכמות מעת-לעת כיצד יתחלקו בהוצאות אלה בהיותם מתגוררים יחדיו.
4. **חשבון משותף:** אם הצדדים יפתחו חשבון משותף, ינהלוהו בתיאום ובהסכמה ובשקיפות מלאה.
5. הצדדים אינם קובעים בהסכם זה כמה יפקיד כל אחד מהם לחשבון המשותף. כמו כן אינם קובעים כאן מי מהם ישלם איזו מן ההוצאות המשותפות, כגון אחזקת הבית, כלכלת הצדדים וכד'. הסדרים אלה לתקופת החיים המשותפים ייקבעו על ידי הצדדים באופן חופשי מעת לעת. מובהר כי השתתפות בהוצאות המשותפות יכולה להיעשות גם על ידי העברה כספית של צד אחד למשנהו.

**ו. פירוד והודעת פירוד**

1. אם צד יחפוץ להיפרד, יפנה למשנהו בהודעה בכתב על החלטתו להיפרד (להלן: "הודעת פירוד"). הודעת פירוד הנשלחת בדואר רשום או נמסרת במסירה אישית, תיחשב מסירה משפטית כדין.

**ז. פירוק הרכוש המשותף במקרה של פירוד**

1. סעיפים 24-26 להלן מתייחסים לרכוש משותף כהגדרתו בסעיף 14 לעיל.
2. רכוש בלתי ניתן להפרדה בעין, שהוא בבעלות משותפת על פי הסכם זה, יפורק על ידי מכירתו, ותמורתו תחולק בין בני הזוג בחלקים היחסיים על פי חלקו של כל אחד בבעלות באותו נכס. תהליך המכירה של נכס כזה יתחיל מיד עם מסירת הודעת הפירוד, אך המכירה בפועל תתבצע רק לאחר 4 חודשים ממועד מסירת הודעת הפירוד.
3. הכספים, הפיקדונות, הזכויות הכספיות והחובות בחשבונות בנק משותפים שיירשמו על שם בני הזוג, אם יהיו, יתחלקו ביניהם בחלקים שווים, תוך 14 ימים ממסירת הודעת פירוד.
4. אם מי מבני הזוג יבקש לקנות את חלק בן זוגו ברכוש שהוא בבעלות משותפת על פי הסכם זה, תהיה לו זכות קדימה לכך על פני צד ג'. מחיר המכירה ייקבע על פי מומחה (רו"ח, שמאי וכיוצא בזה לפי העניין) שייבחר על ידי הצדדים בהסכמה ושניהם יישאו בשווה בשכרו. העברת הזכויות בין הצדדים תתבצע כ"העברה אגב גירושין" על פי סעיף 4א' לחוק מיסוי מקרקעין, או על פי כל חוק או פסיקה אחרת לגבי העברת נכס בין בני זוג אגב גירושין או אגב פרידה.
5. אם שני הצדדים יחפצו לרכוש את הנכס שבבעלות משותפת, תיערך ביניהם התמחרות בפני עו"ד או מגשר, יירשם פרוטוקול, והצד שיציע יותר בתום ההתמחרות ירכוש את חלק משנהו.
6. באשר לרכוש השייך לצד אחד בלבד על פי הסכם זה, אך יהיה מוחזק על ידי שני הצדדים בעת הפירוד, זכאי בן הזוג שאותו רכוש בבעלותו הבלעדית, להוציאו לחזקתו הבלעדית.

**ח. הסדרי מגורים במקרה של פירוד**

1. הצדדים מתגוררים כעת בדירתו של האיש. מוסכם כי אם מי מהם ימסור למשנהו "הודעת פירוד", האישה תעזוב את דירתו של האיש תוך ארבעה חודשים מיום קבלת ההודעה. האישה תיקח עמה את חפציה האישיים וכן את כל פריטי תכולת הדירה השייכים לה על פי הסכם זה. הסדר זה יחול גם אם הצדדים יתגוררו בעת הפירוד בדירה אחרת של האיש, וכן להיפך אם יתגוררו בדירה השייכת לאישה - האיש יעזוב את הדירה תוך ארבעה חודשים ויקח עמו את פריטיו כאמור.

**ט. תחולה בינלאומית**

1. הסכם זה יחול על כלל הנכסים והרכוש שיש ו/או שיהיו למי מהם, בארץ ובחו"ל.
2. הסכם זה הינו בתוקף על פי החוק בישראל, גם על נכסים שקיימים בחו"ל, וגם אם יתגוררו הצדדים או מי מהם בחו"ל יחול החוק הישראלי על כל הנובע מהסכם זה.

**י. תוקף ההסכם**

1. הסכם זה יעמוד בתוקפו ללא הגבלת זמן, גם אם הקשר הזוגי יימשך שנים ארוכות ואף לכל החיים. שינוי או ביטול של הסכם זה או חלקו יהיו אך ורק בהסכם חדש אשר יקבל את אישור ביהמ"ש.
2. אם הצדדים ייפרדו חו"ח, ולאחר מכן יחזרו להתגורר יחד - הסכם זה יישאר בתוקפו, גם בתקופת מגוריהם החוזרת, כל עוד לא ישונה או יבוטל באמצעות הסכם חדש שיקבל את אישור ביהמ"ש.
3. נישואים עתידיים:
   1. הצדדים מצהירים ומסכימים כי גם אם יינשאו זה לזו, יישאר הסכם זה בתוקפו, כל עוד לא ייערך ביניהם הסכם חדש שיקבל את אישור ביהמ"ש.
   2. הצדדים מודעים לכך שמבחינה משפטית כנראה שסעיף זה לא יהיה תקף, ולפיכך מודעים לעובדה כי רצוי ומומלץ עבורם - במקרה שיינשאו זה לזו - לערוך טרם נישואיהם "הסכם ממון" ביניהם, אשר יקבל את אישור ביהמ"ש או אישור נוטריון או כל אישור אחר שיעניק תוקף משפטי להסכם כזה. אך הצדדים מביעים בזאת את הסכמתם ורצונם שגם אם לא ינהגו כך ולא יערכו ביניהם "הסכם ממון", יעמוד בכל זאת הסכם זה הנחתם ביניהם כעת בתוקפו המלא, גם לאחר נישואיהם, והצדדים מתחייבים לנהוג בתום לב בעניין זה לאור הסכמתם המפורשת כאמור.
   3. הטעם להסכמה זו הוא, שהצדדים מעוניינים בקיום הפרדה רכושית ביניהם תמיד, גם בהיותם בני-זוג ואפילו אם יינשאו זה לזו (למעט החריגים שפורטו בסעיף 14 לעיל לגבי רכוש משותף). וכשם שאינם מעוניינים ש"הלכת השיתוף" ו"חזקת השיתוף" יחולו על יחסיהם כך אינם מעוניינים שהסדר איזון המשאבים בחוק יחסי ממון בין בני-זוג יחול על יחסיהם אם יינשאו. וכל עוד לא יסכמו ביניהם אחרת בהסכם חדש שיקבל את אישור ביהמ"ש, ברור לשניהם שרצונם בהפרדה רכושית.

**יא. כללי**

1. תניותיו של הסכם זה שלובות זו בזו. ההסכמות בהסכם זה נעשו כמקשה אחת.
2. הסכם זה, והוא בלבד, מסדיר את כל יחסי הממון בין הצדדים.
3. הסכם זה לא יהיה ניתן לביטול ו/או לשינוי בכל זמן שהוא, בין במלואו ובין בחלקו, אלא באמצעות הסכמת שני הצדדים בכתב, שתיחתם על ידם ותקבל את אישור ביהמ"ש.
4. הצדדים ינהגו בכבוד הדדי במהלך ביצוע ההסכם ולאחריו.
5. הצדדים מצהירים כי כל צד קיבל ייעוץ משפטי מטעמו, וכי חתמו על הסכם זה לאחר שקראו אותו, הבינו את משמעותו ואת תוצאותיו, הסכימו לתוכנו, והם חותמים עליו מרצון חופשי והבנה הדדית.
6. הצדדים עותרים לבית המשפט לענייני משפחה, לאשר הסכם זה ולתת לו תוקף של פסק דין על פי חוק בית המשפט לענייני משפחה, התשנ"ה 1995, וכל דין.
7. הסמכות הייחודית והבלעדית לשפוט ולהכריע בכל מקרה של מחלוקת בנוגע להסכם זה ולרבות בנוגע לביצועו ו/או אכיפתו, נתונה לבית המשפט לענייני משפחה.
8. כתובות הצדדים לצורך הסכם זה הן כמפורט בפתיח.

**ולראיה באו הצדדים על החתום:**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

................... ..................